**ΔΕΛΤΙΟ ΤΥΠΟΥ**

**ΑΘΗΝΑ 3-10-2013**

**ΟΙ ΓΥΝΑΙΚΕΣ ΗΓΟΥΝΤΑΙ ΤΗΣ ΕΠΙΤΥΧΗΜΕΝΗΣ ΟΙΚΟΝΟΜΙΚΗΣ ΠΟΛΙΤΙΚΗΣ**

Η **Πρόεδρος κυρία Σοφία Οικονομάκου** και το **Διοικητικό Συμβούλιο του Εθνικού Επιμελητηριακού Δικτύου Ελληνίδων Γυναικών Επιχειρηματιών** και Επιχειρηματικών Φορέων **(ΕΕΔΕΓΕ)**, αποφάσισαν από κοινού να δώσουν μια δυνατή απάντηση σε όλους αυτούς που αμφισβητούν την εξέλιξη της επιχειρηματικότητας στην πατρίδα μας και να διοργανώσουν στην Αθήνα **Διεθνές Forum με θέμα: "Women Lead the Success in the Economy"** (Οι Γυναίκες ηγούνται της Επιτυχίας στην Οικονομία) ([www.eedege-congress.eu](http://www.eedege-congress.eu)). Το τριήμερο Forum θα πραγματοποιηθεί μεταξύ **5-7 Δεκεμβρίου 2013 στην Αίθουσα «Ερμής», του Συνεδριακού Κέντρου του Εμπορικού και Βιομηχανικού Επιμελητηρίου Αθηνών (ΕΒΕΑ).**

**Στόχος** του Forum, είναι να αναδείξει την Ελληνίδα γυναίκα επιχειρηματία, το δυναμικό της ρόλο στην υφιστάμενη κατάσταση, δεδομένης της οικονομικής κρίσης στην Ευρώπη, αλλά και της γενικότερης ύφεσης σε παγκόσμιο επίπεδο, τις επιτυχίες της στον τοπικό και παγκόσμιο επιχειρηματικό χάρτη και φυσικά να θέσει επί τάπητος τα προβλήματα που την απασχολούν προτείνοντας παράλληλα λύσεις. Πέραν της παρουσίασης των δράσεων του Δικτύου και της προσέλκυσης εν δυνάμει επενδυτών και Business Partners που ενδιαφέρονται για τις επιχειρηματικές ευκαιρίες που παρουσιάζει η Ελλάδα, το Forum θα περιλαμβάνει διαλέξεις, συζητήσεις στρογγυλής τράπεζας, δραστηριότητες δικτύωσης και διμερείς επιχειρηματικές συναντήσεις.

Γυναίκες επικεφαλής Θεσμικών Οργάνων και Φορέων από την Ελλάδα και το εξωτερικό, γυναίκες που συντονίζουν κάθε μορφής Σωματεία και Ενώσεις, Στελέχη του ιδιωτικού και δημόσιου τομέα, διακεκριμένες Επιχειρηματίες και εκπρόσωποι γυναικείων Μη Κυβερνητικών Οργανώσεων, μέλη Επιμελητηρίων, Σωματείων και Ενώσεων, σε μια κοινή Σύσκεψη θα καταθέσουν απόψεις, καλές και εφαρμοσμένες πρακτικές, δοκιμασμένες λύσεις και αποτελέσματα που προέκυψαν. Μέσα από αυτή την κοινή διαβούλευση των Μεντόρων της παγκόσμιας επιχειρηματικότητας αναμένεται να εκμαιευθούν νέες κατευθύνσεις, να ληφθούν νέα μέτρα και να αναδειχθούν νέες δυνατότητες, με στόχο να προωθηθούν στις γυναίκες επιχειρηματίες ώστε να δυναμώσουν και να ενισχύσουν τις προοπτικές επιτυχίας τους στις αγορές του κόσμου.

Παράλληλα, θα δημιουργηθεί μια παγκόσμια πλατφόρμα στην οποία θα εναποτεθεί το πολύτιμο υλικό του Forum και το οποίο θα είναι διαθέσιμο παγκοσμίως. Μέσω της πλατφόρμας αυτής θα είναι δυνατή η επικοινωνία και η ανταλλαγή απόψεων, πρακτικών, δράσεων και συμπερασμάτων, όχι μόνον μεταξύ των συμμετεχόντων στο Συνέδριο, αλλά γενικότερα μεταξύ των γυναικών επιχειρηματιών σε όλο τον κόσμο.

Αναφερόμενη στο Διεθνές Forum η **Πρόεδρος της ΕΕΔΕΓΕ, κυρία Σοφία Οικονομάκου** επισήμανε, «*Οι Γυναίκες του Εθνικού Επιμελητηριακού Δικτύου Ελληνίδων Γυναικών Επιχειρηματιών προσβλέπουμε σε μια νέα διάσταση της γυναικείας επιχειρηματικότητας στην Ελλάδα και οραματιζόμαστε πρωταγωνιστικό ρόλο στην επιχειρηματική ανάπτυξη της πατρίδας μας και στην αντιμετώπιση της κρίσης. Στην ουσία η κρίση για μας, σηματοδοτεί την αφετηρία μιας νέας εποχής, με τις γυναίκες πιο δραστήριες στον επιχειρηματικό στίβο, αναδεικνύοντας το υψηλό μορφωτικό επίπεδο και τα προσόντα τους, με επιλεγμένες και οργανωμένες επιχειρηματικές κινήσεις και με μια πολιτεία αρωγό στις προσπάθειές μας και θεματοφύλακα της επιχειρηματικής ηθικής και της διαφάνειας»*.

Περισσότερες πληροφορίες σχετικά με το Forum: Γραμματεία Forum, [ARTION Conferences & Events](http://www.artion.com.gr), τηλέφωνο: 2310250932 (απευθείας), 2310272275 και e-mail: [eedege-congress@artion.com.gr](mailto:eedege-congress@artion.com.gr).

**Πληροφορίες για την ΕΕΔΕΓΕ**

Η **ΕΕΔΕΓΕ** εκπροσωπεί τις 250.000 γυναίκες επιχειρηματίες, εγγεγραμμένες στα Επιμελητήρια της Ελλάδος και έχει συσταθεί από την Κεντρική Ένωση των Ελληνικών Επιμελητηρίων για τη στήριξη της επιχειρηματικότητας της γυναίκας στη χώρα μας.